
B. PREZENTAREA CONCEPTULUI DE STAT SOCIAL

 


I. Definiţie 


Doctrina statului social este o doctrină politică prin care intervenţionismul statului se manifestă prin politici publice şi are ca scop asigurarea politicilor sociale. Deşi are ca scop asistenţa şi protecţia socială, doctrina statului social cuprinde o gamă de elemente mult mai vastă, servind ca liant acelor politici identificate în cea mai mare parte cu teoria interesului general pentru realizarea consensului social şi eliminarea eventualelor tensiuni care ar fi putut să întunece lunga perioadă de prosperitate postbelică. Statul social se întemeiază aşadar, pe o dialectică a valorilor sociale, economice şi politice care conferă individului sentimentul demnităţii şi îl fereşte de traumatismele excluderii sau marginalizării sociale.


Titulatura de “stat social” este atribuită statului democratic după al doilea război mondial, când această instituţie fundamentală a sistemului politic s-a orientat explicit şi pe termen lung spre înfăptuirea unor programe reformist-moderate menite, să atenueze tensiunile dintre bogaţi şi săraci şi să sporească posibilităţile de realizare a principiului “egalităţii de şanse”. Sub aspect teoretic, sintagma “stat social” prezintă însă unele inconveniente, părând nereuşită din puncte de vedere semantic, întrucât statul a fost şi rămâne o rezultantă sau un produs al dinamicii sociale şi un factor indispensabil de ordonare a relaţiilor sociale.


Dificultăţile în utilizarea noţiunii de “stat social” provin şi din asocierea ei inevitabilă cu diverse orientări politice. Astfel, statul social a fost consacrat ca un concept pe care l-au lansat şi, în parte, l-au transpus în practică partidele social-democrate, cu deosebire cele din ţările nordice. In acelaşi timp însă politici sociale care să vină în sprijinul unor categorii defavorizate - şomeri, bătrâni, tineri fără suport material, populaţie activă cu venituri mici - au fost proiectate şi transpuse în practică şi de orientări neoliberale. Denumirea sub care au fost consacrate teoriile şi practicile acestora este aceea de “Welfare State” (“stat al bunăstării”, “stat providenţă”).


Sunt însă şi deosebiri între “stat social” şi “Welfare State”, datorate în special, utilizării lor în contexte culturale şi naţionale diferite. De pildă, expresia de “stat social” este folosită mai ales în mediul cultural sau lingvistic neo-latin, desemnând “statul de securitate socială” sau “statul asistenţial”, în timp ce “Welfare State” - termen propriu mediului anglo-saxon - are înţelesul de “statul bunăstării sau al prosperităţii generale”. Unii autori sunt de părere că “statul social” s-ar afla la originea conceptului de “Welfare State”, întrucât ipoteza iniţială a măsurilor cu caracter social viza protecţia celor mai slabe sectoare ale societăţii şi redistribuirea veniturilor. In ambele cazuri însă este vorba despre un sistem complex de măsuri ce se referă la politica socială desfăşurată în ţările capitaliste dezvoltate, în legătură cu stabilirea unor forme de asigurări sociale, de natură economică, având consecinţe benefice asupra statutului social al cetăţeanului.


Date fiind inconvenientele terminologice şi, implicit, confuziile ce decurg de aici în plan teoretic, în literatura de specialitate din ultimele două decenii au fost consemnate preocupări pentru a impune în locul denumirii de stat social o formulare distinctă, oarecum neutră din punct de vedere al partizanatului politic, şi anume aceea de “stat protector”.

 

II. Origine şi evoluţie

După expresia economistului H. Ulrich, statul social este “o creatură cu mulţi părinţi”. Tendinţa statului de implicare în cadrul societăţii civile, ce decurge din nevoia de echitate care - aşa cum spunea Aristotel - este eternă, o întâlnim încă de la 1611, când parlamentul englez a adoptat o lege a săracilor, prin care se urmărea asigurarea unui minim de asistenţă socială persoanelor lipsite de resurse materiale de existenţă.

O preocupare constantă pentru afirmarea rolului social al statului este întâlnită începând cu secolul XIX, în unele state europene având o economie relativ dezvoltată în perioada maximei înfloriri a liberalismului. In 1832, Proudhon preconiza, în Franţa, înfiinţarea unor asociaţii de asigurare pentru boală, accidente, bătrâneţe. Importante prevederi sociale întâlnim şi în Magna Charta dată de împăratul german Wilhem I la l7 noiembrie 1881, în care se spune că muncitorii trebuie să fie asiguraţi pentru cazuri de boală, invaliditate, privaţiuni de bătrâneţe; prin faptul că sunt asiguraţi, muncitorii au dobândit dreptul de a beneficia de serviciile asigurate.

O altă prevedere esenţială a Chartei a fost aceea că societăţile de asigurare trebuie să funcţioneze sub protecţia statului, dar pe principiul autogestionării corporative (“pentru ca resursele statului singure nu ajung ca să facă faţă în aceeaşi măsură acestor sarcini”).

Pornind de la prevederile Chartei, Bismarck legiferează la l5 iunie 1883 Legea asigurărilor de boală a muncitorilor, aceasta fiind data de naştere a asigurărilor sociale de astăzi, fiind urmată de Legea asigurărilor de accidente de muncă (1884) şi Legea asigurărilor de pensie (1889).

Se poate afirma aşadar, că principalele legi şi instituţii ale statului social apar odată cu afirmarea unui nou actor pe scena politică, clasa muncitoare, când are loc trecerea de la lupta pentru drepturi politice, specifică revoluţiei franceze şi perioada romantică a liberalismului, la lupta pentru drepturi economice şi sociale.

“Statul social” începe să se contureze în momentul în care statul liberal regândeşte relaţiile lui cu economia de piaţă, când îşi pune problema să estompeze, să atenueze consecinţele negative ale economiei de piaţă. Faţă de anumite politici sociale puse în aplicare încă de la sfârşitul secolului trecut în unele ţări europene, statul social introduce un nou mod de a concepe protecţia păturilor defavorizate. Noua protecţie socială este un efect al regândirii relaţiei dintre stat şi economia de piaţă, dar nu în sensul interzicerii, distrugerii acesteia, ci al stăpânirii şi al controlului unor fenomene. Ca urmare, statul social presupune, pentru prima dată, responsabilitatea statului, deci a guvernanţilor, pentru economie, pentru funcţionalitatea acesteia şi pentru asigurarea unei vieţi decente tuturor categoriilor sociale. 

Construcţia statului social este, în egală măsură, rezultatul eforturilor teoretice ale unor spirite de excepţie din perioada interbelică (J. M. Keynes, W. Beveridge, L. Erhard, W. Röpke şi alţi reprezentanţi ai şcolii “orto-liberalismului”) şi al asistenţei tehnice acordate de autorităţile publice din unele state democratice, îndeosebi din Marea Britanie, SUA, Elveţia etc.

In perioada postbelică se constată o implicare accentuată a statului în următoarele direcţii: 

a. politici pentru egalizarea şanselor şi a condiţiilor de plecare; 

b. extinderea învăţământului obligatoriu; 

c. subvenţionarea anumitor servicii publice importante; 

d. extinderea sistemului de asigurări (pensii, locuinţe sociale, ajutoare de şomaj, planning familial); 

e. dezvoltarea politicilor de redistribuire, o politică fiscală adecvată (impozite progresive pe venit). 

De asemenea, democraţia trebuia să includă şi instituţionalizarea consultărilor dintre principalii protagonişti ai societăţii civile, prin instituirea formelor de parteneriat social.

Astfel, în Austria, prin Acordurile de la Saltsjobaden (1956), interesele sindicatului şi ale patronatului sunt reprezentate în Camera Inferioară a Parlamentului (Camera Muncii), iar diferendele sunt soluţionate pe cale de arbitraj între organizaţia sindicală şi camerele de muncă, pe de o parte, grupurile patronale şi statul, pe de alta.

În Anglia, iniţiatorul aplicării ideilor statului social a fost lordul Beveridge, care a încercat să impună încă din timpul celui de-al doilea război mondial patru legi cu caracter social. Ele vizau locurile de muncă, securitatea şi pensiile pentru bătrâni şi problema locuinţelor.

La ora actuală, multe din statele europene sunt definite ca state democratice şi sociale, ceea ce înseamnă că statul are îndatorirea să creeze condiţiile necesare (de exemplu prin legislaţie) pentru realizarea unei securităţi sociale optime pentru cetăţenii săi, dar nu înseamnă că statul trebuie să creeze şi să întreţină singur tot sistemul. In ţările în care statul a încercat acest lucru nu s-a reuşit decât să se confirme ceea ce a spus Wilhem I că “resursele statului singure nu ajung să facă faţă acestor sarcini”.

 

III. Caracterizare 

Doctrina statului social se conturează, în general, prin combinarea următoarelor elemente:

1. redistribuirea venitului naţional;

2. socializarea investiţiilor;

3. finanţarea de la buget;

4. protecţia socială;

5. finanţarea serviciilor publice;

6. raportul dintre legislaţia socială şi pregătirea forţei de muncă.

Redistribuirea venitului naţional: în cadrul acestei acţiuni se urmăreşete o redimensionare mai echitabilă a veniturilor, ca o premisă pentru aplanarea unor tensiuni sociale cauzate de polarizarea bogăţiei. Prin redistribuirea venitului naţional nu se urmăreşte o egalizare forţată şi artificială a veniturilor, ci acordarea unui sprijin social unor categorii defavorizate.

Liberalii şi conservatorii fac din redistribuire un proces care decurge firesc din activitatea economică. Adam Smith a argumentat în Avuţia naţiunilor (1776) că, în condiţiile unei pieţe libere, urmărirea obţinerii de profit personal îl face însă pe fiecare participant să acţioneze pentru avantajul material al societăţii ca întreg, ca şi cum ar fi “condus de o mână invizibilă pentru a promova un scop care nu a fost în intenţia lui”. Aceasta este o formulare mai optimistă a sloganului “vicii personale, beneficii publice”, care l-a făcut cunoscut pe economistul Mandeville.

Social-democraţia face din redistribuirea venitului naţional o etică socială. Redistribuirea se realizează prin:

1. impozitul progresiv pe venit (80-90% Suedia);

2. impozitul pe taxele de succesiune;

3. impozitul pe terenuri;

Socializarea investiţiilor: statul intervine direct în viaţa economică prin controlul pârghiilor bancar-financiare.

Finaţarea de la buget: finanţarea unor obiective de interes utilitar de către stat, pe care alţii nu le pot face (exemplu: interese strategice, învăţământ, sănătate, cultură).

Protecţia socială are la bază două principii:

1. principiul asigurărilor obligatorii, cu finanţare prin contribuţii ale patronilor şi muncitorilor şi cu concursul statului, sub forma prelevărilor de la salarii şi ale cotizaţiilor sociale, în scopul asigurărilor contra bolilor, asigurări pentru pensii şi invaliditate;

2. principiul prevederilor sociale: prestaţiile pe care statul le acordă în mod tradiţional angajaţilor săi pentru cazurile de boală, bătrâneţe, deces.

Statul percepe suplimentar impozite din veniturile salariaţilor şi din câştigurile realizate de agenţii economici. Cea mai mare parte din sumele obţinute sunt alocate Ministerului Muncii şi Asigurărilor Sociale. Aceasta variază, dar obiectivele sunt în general aceleaşi: subsidii în raport cu vârsta, cu gravitatea bolilor, cu numărul copiilor, cu lipsa mijloacelor materiale.

Finanţarea serviciilor publice: vizează stabilirea şi sprijinirea unor activităţi de interes public desfăşurate de anumite persoane recrutate, de regulă, din categorii defavorizate: munca la domiciliu, munca cu jumătate de normă, înfiinţarea unor servicii pentru păstrarea curăţeniei oraşului, pentru activitatea ecologică, înfiinţarea unor comitete stradale pentru întreţinerea unui contact permanent cu deputaţii din circumscripţiile electorale.

Pregătirea forţei de muncă: această acţiune are caracter paternalist pe termen lung şi are în vedere umanizarea şi democratizarea condiţiilor de muncă (statul trebuie să ofere condiţii şi să oblige prin diferite pârghii instituţiile, companiile, societăţile etc., pentru ca oamenii să fie atraşi de muncă).

 

IV. Politica socială europeană

Principalele obiective şi mijloace de realizare a unei politici sociale comune în cadrul Uniunii Europene (U.E.) au fost identificate în Cartea albă a Comisiei Europene (1994).

Principii şi obiective ale politicii sociale europene:

1. Păstrarea şi dezvoltarea modelului social european, bazat pe democraţie, economie de piaţă, drepturi individuale, negocieri colective libere, egalitatea şanselor, protecţia socială şi solidaritate;

2. Promovarea unei politici sociale active, prin:

· distribuţia mai bună a şanselor; 

· asigurarea unei forţe de muncă foarte educate, adaptabile şi motivate; 

· contribuţia la activitatea economică a populaţiei neocupate; 

· investiţii pentru crearea de noi locuri de muncă, mai ales în domeniul noilor tehnologii.

1. Stabilirea de standarde minimale în materie de politici sociale, diferenţiate, în funcţie de puterea economică a statelor membre, progresive şi permiţând o concurenţă loială.

2. Competitivitatea ridicată în U.E. prin asigurarea corelaţiei optime între dezvoltarea economică şi progresul social.

Obiectivele în materie de politici sociale ale U.E. se prezintă astfel:

· Dezvoltarea cu prioritate a locurilor de muncă, şomajul fiind considerat cea mai gravă problemă socială a U.E.; 

· Investirea în realizarea unei forţe de muncă de clasă mondială, prin intermediul educaţiei, calificării şi motivaţiei, ca o condiţie esenţială de asigurare a unei competitivităţi crescute, pe termen lung şi pe scară internaţională; 

· Incurajarea unor standarde de muncă înalte - componentă a unei Uniuni Europene competitive; 

· Construirea unei pieţe europene a muncii, unice şi flexibile; 

· Asigurarea egalităţii şanselor între femei şi bărbaţi; 

· Promovarea unei societăţi active prin intermediul politicilor sociale.

In acest scop se preconizează:

a. adaptarea securităţii sociale la schimbările majore intervenite în societate: şomaj, îmbătrânire demografică, modificarea structurii familiale, prin naşterea mai târzie sau creşterea numărului de copii în afara căsătoriei, costul ridicat al politicilor sociale (în special a celor de sănătate);

b. menţinerea reţelei de solidaritate socială (în principal prin garantarea unor resurse minime) cu deplasarea accentului spre politici active cum ar fi:

· promovarea ocupării forţei de muncă; 

· integrarea economică şi socială a unor categorii defavorizate cu risc de marginalizare (şomeri, tineret, handicapaţi, femei, vârstnici, săraci); 

· individualizarea drepturilor şi contribuţiilor; 

· recunoaşterea utilităţii unor activităţi desfăşurate în afara pieţei muncii (de exemplu: contribuţia vârstnicilor, îngrijirea pe termen lung a persoanelor dependente); 

· contribuţia socială a persoanelor care caută de lucru; 

· tratamentul egal între sexe în materie de securitate socială; 

· dezvoltarea zonelor sărace (urbane, rurale);

a. Coexistenţa sistemelor naţionale de securitate socială; convergenţa lor progresivă în domeniul obiectivelor de bază;

b. Promovarea sănătăţii publice prin:

· programe de prevenţie şi de reabilitare de pe urma principalelor maladii, a dependenţei de droguri, a impactului mediului; 

· acţiuni de informare, educare şi calificare în domeniul sănătăţii; 

· sinergie crescută între programele de sănătate şi celelalte programe sociale; 

· cooperarea comunitară în domeniul sănătăţii referitor la asigurarea serviciilor, noilor tehnologii, circulaţiei forţei de muncă.

7) Promovarea de către U.E. a cooperării internaţionale în domeniul politicilor sociale.

Se intenţionează:

a. schimburi de experienţă cu modele socio-economice majore (S.U.A., Japonia, cu ţările din Europa Centrală şi de Est), cu organizaţii internaţionale reprezentative;

b. introducerea clauzei sociale, complementare dezvoltării comerţului internaţional, vizând stimularea ţărilor în curs de dezvoltare să introducă politici sociale mai avansate, referitoare la: drepturi sociale de bază, dreptul la asociere, negocierea colectivă, abolirea muncii copiilor, îmbunătăţirea situaţiei sociale în Europa Centrală şi de Est.

 

V. Efecte benefice ale statului social

Avantajele statului social sunt evidenţiate, în special, de social-democraţia europeană, care afirmă că, prin aceste politici de protecţie socială, se creează pentru prima dată o egalitate a şanselor reală. In ideologia social-democrată libertatea omului înseamnă şi egalitatea şanselor pentru fiecare individ, fiind direct proporţională cu diversitatea alternativelor de manifestare oferite fiecărui cetăţean.

Dar, egalitatea şanselor fără garanţii reale de egalizare a condiţiilor de intrare în viaţă este doar una formală, în faţa legii. Din motive diferite, independente de voinţa sau de calitatea individului, egalitatea şanselor nu asigură şi egalitatea realizării lor, deoarece unii oameni nu rezistă competiţiei, iar sistemul de relaţii în care se află angajat individul fiind diferite şi inegale, numeroşi oameni cad victimă unor infirmităţi, calamităţi sau forţe distructive ale istoriei. Iată de ce politica socială corijează, în anumite limite, lipsa de succes a indivizilor aflaţi în competiţie, în condiţii de şanse egale. Aceasta face ca ideea de responsabilitate colectivă să fie profund înrădăcinată în mentalitatea oamenilor.

 

VI. Criticile aduse conceptului de stat social


Recesiunea economică resimţită în ultimii ani de statele occidentale dezvoltate a atras, pe lângă bugete de austeritate, unele critici faţă de conceptul de stat social care, potrivit unor opinii, ar traversa perioade de criză.

Criza statului social se explică, în parte, prin criza economică, dar cauzele sale esenţiale trebuie căutate la nivelul proceselor de globalizare specifice lumii contemporane. Statul social presupune resurse, şi acestea evident, sunt limitate. In acelaşi timp însă, statul social are un mare defect în ochii capitalului transnaţional: el intră în contradicţie cu logica profitului capitalist care trebuie maximalizat.

Criticile aduse statului social au venit din partea partidelor de orientare conservatoare. Au fost formulate următoarele mari critici:

1. Statul social nu este o soluţie la problema sărăciei, ci devine el însuşi o sursă a sărăciei; el este, cum mulţi au preferat să se exprime, nu o soluţie, ci o componentă determinantă a sărăciei.

In primul rând, creşterea peste o anumită limită a fiscalităţii duce la scăderea resurselor obţinute prin impozitare. Este ceea ce demonstrează curba Laffer: creşterea iniţială a impozitării duce la creşterea resurselor bugetare; după un punct, aceste resurse încep să scadă pentru că scade baza impozitării datorită scăderii fondului alocat pentru investiţii productive. In acest fel, economia începe să involueze: cheltuielile sociale cresc, resursele pentru investiţii scad. Se ajunge deci, la situaţia că impozitele sunt mai ridicate, dar ele se aplică la o masă de profituri şi de salarii mai redusă.

In al doilea rând, fiscalitatea ridicată produce o de-motivare a efortului economic. Investitorul nu este interesat să lucreze mai mult deoarece cu cât câştigul este mai ridicat, cu atât impozitul creşte şi el mai mult. Impozitele au atins, în unele state, un asemenea nivel, încât mulţi cetăţeni dintre cei mai dinamici şi mai creativi, au preferat să se expatrieze. De asemenea, multe întreprinderi (în special din domeniul textilelor şi al electronicii) se văd nevoite să-şi delocalizeze o parte din activităţi, căutând în afara graniţelor naţionale nişte condiţii fiscale şi sociale mai acceptabile. Un alt efect al creşterii impozitării este creşterea volumului economiei subterane şi a evaziunii fiscale, fapt care scade şi mai mult resursele financiare ale statului. In concluzie, statul social este autodistructiv.

2. Fiscalitatea nu poate creşte dincolo de o anumită limită impusă de internaţionalizarea pieţei economice.

3. Statul social sparge naţiunea în două: o naţiune activă şi responsabilă, trăind în sistemul economic şi social normal, şi o naţiune dependentă, o subclasă (underclass), un lumpen format din persoane care se complac cu dependenţa de ajutorul social. El creează o cultură a dependenţei: segmentul asistat social tinde să devină cronic dependent, dificil de reintegrat în activitatea socială normală. De altfel, o butadă a unui economist suedez sună astfel: “Asigurarea obligatorie funcţionează perfect atâta vreme cât oamenii nu au învăţat să se folosească de ea”.

4. Dezvoltarea statului social distruge reţeaua socială de întrajutorare a comunităţii. In acest fel, statul social, prin însăşi funcţionarea sa, îşi sporeşte problemele pe care ar trebui de fapt să le rezolve, trebuind să preia şi suportul pe care colectivitatea, prin mecanismele sale informale, obişnuia să-l ofere.

5. Ineficienţa statului ca furnizor monopolist al serviciilor sociale. In absenţa forţelor stimulative ale competiţiei, birocraţia de stat şi profesioniştii au creat un sistem ineficient care adesea nu reprezintă instrumente altruiste ale politicii publice, ci exprimă propriile interese. Economistul Littorin, invocând argumentele lui Milton Friedman, apreciază că eficienţa sistemelor socializate tinde să fie la jumătatea celor private.

6. In fine, statul limitează libertatea individului, înlocuind-o cu dictatura statului sau a corporaţiilor sociale.


 

VII. Stat social - Politică socială

Conceptul de politică socială se referă la o sferă de activităţi ale statului care au ca obiectiv modificarea într-un sens specificat a caracteristicilor vieţii sociale ale unei colectivităţi.

Statul dezvoltă o serie de activităţi în sfere variate: economică, culturală, educaţională, de sănătate, a populaţiei şi a familiei, a copilului, a handicapaţilor, a minorităţilor naţionale, a sexelor, a mediului înconjurător etc., în scopul creării unor mecanisme proprii, capabile să asigure egalizarea oportunităţilor pentru membrii unei colectivităţi, precum şi a unor condiţii de dezvoltare a indivizilor la nivelul unui mod decent de viaţă.

Unii autori acordă conceptului de politică socială o sferă mult mai largă, incluzând aici şi programele şi activităţile organizaţiilor non-guvernamentale, voluntare şi private, care au însă un obiectiv similar, şi anume modificarea într-un anumit sens a realităţii sociale.

Politica socială nu are însă ca obiectiv
 întregul sistem social, ci doar acele puncte ale acestuia pe care actorii politici consideră că trebuie să le modifice. In funcţie de organizarea societăţii, de ideologia actorilor politici, politica socială poate cuprinde o arie mai mare sau mai redusă de obiective sociale de realizat prin acţiuni statale specifice.

Se pot desprinde mai multe tipuri de obiective ale politicii sociale:

1. Promovarea unor bunuri publice: apărare, securitate, infrastructură urbanistică, sănătate, educaţie, cultură, ştiinţă.

2. Protecţia sau securitatea socială a segmentelor populaţiei care, dintr-un motiv sau altul, sunt în dificultate. Aceasta are în vedere două componente relativ distincte: sistemul asigurărilor sociale şi sistemul asistenţei sociale.

3. Dezvoltarea socială. In acest sens, politica socială formulează obiective de asigurare a unor condiţii sociale, care sunt considerate a fi importante global pentru societate, în procesul de dezvoltare a ştiinţei şi a culturii, a sistemului de educaţie, de difuzare a culturii, de promovare a familiei şi îngrijirii copilului, de creştere a solidarităţii sociale şi a spiritului de colaborare internaţional, a responsabilităţii umane etc.

 

 

 

VIII. Transpunerea conceptului de “stat social” în textele unor constituţii


Diferite componente teoretice ale “statului social” au fost instituţionalizate în constituţiile diferitelor ţări (ex. Constituţia Italiei din 1947, Constituţia Republicii Federale Germania din 1949, Constituţia Franţei din 1954 ş.a.).


Astfel, unele constituţii înscriu expres caracterul social al statului (Constituţia Franţei, art 1; Constituţia Spaniei, art. 1; Constituţia Turciei, art.1; Constituţia Macedoniei, art. 1; Constituţia Federaţiei Ruse, art. 7), iar altele conţin dispoziţii referitoare la obligaţia statului de a asigura protecţia socială a tuturor cetăţenilor, sau a unor categorii socio-profesionale defavorizate (Constituţia Suediei, art. 2, §2; Constituţia Portugaliei, art. 63-70 şi art 81, Constituţia Estoniei, art. 27-29 ş.a.)

Constituţia României precizează la art. 1, alin. 3 că statul român este un “stat social”, ceea ce înseamnă că statul trebuie să se implice în domeniul social-economic. Numeroase alte dispoziţii privind drepturile cetăţeneşti exprimă rolul social al statului român.

Tehnicile de intervenţie a statului sunt diverse, distingându-se în acest sens trei mari modalităţi: intervenţia directă şi exclusivă (constituirea de regii, naţionalizarea ş.a.), intervenţia directă şi concurentă (societăţi economice mixte etc.), promovarea unei economii concertate (implicarea statului la antreprizele private, la organizaţii medicale etc., pentru determinarea obiectivelor economico-financiare şi stabilirea mijloacelor de atingere a acestora).


Potrivit art. 134 din Constituţie, statul trebuie să îndeplinească următoarele prerogative sociale:

a. libertatea comerţului, protecţia concurenţei loiale, valorificarea tuturor factorilor producţiei;

b. exploatarea resurselor naturale, în concordanţă cu interesul naţional;

c. refacerea şi ocrotirea mediului înconjurător şi menţinerea echilibrului ecologic;

d. crearea condiţiilor necesare pentru creşterea calităţii vieţii;

e. protejarea intereselor naţionale în activitatea economică, financiară şi valutară;

f. stimularea cercetării ştiinţifice. 


Pe un alt plan, cel al îndeplinirii obligaţiilor ce revin statului, 

- obligaţii corelative drepturilor şi libertăţilor social-economice - funcţiile lui sunt, de asemenea, sugestive pentru a justifica atributul de “social”. De exemplu, statul trebuie să asigure protecţia socială a muncii (art 38, alin.2 al Constituţiei), un nivel de trai decent (art. 43, alin.1), protecţia persoanelor handicapate (art. 46), protecţia copiilor şi tinerilor (art. 45).

 

 

 

 

 

 

 

 

 

 

 

 

 

 

 

 

 

 

 

 

 

 

 

C. LEGISLAŢIA ÎN CARE S-A ÎNCORPORAT 

CONCEPTUL DE STAT SOCIAL 

ÎN ROMÂNIA* 

 

 

 

 

 

 

 

 

 

 

 

 

 

1. CONSTITUŢIA ROMÂNIEI 

Art. 1 alin. (3) - Statul român; art. 33 - Dreptul la ocrotirea sănătăţii; 

art. 38 - Munca şi protecţia socială a muncii; art. 43 - Nivelul de trai; art. 45 - protecţia copiilor şi a tinerilor; art. 46 - Protecţia persoanelor handicapate

 

2. DECRETE-LEGE

 

D.L. 16 - M.Of. 7 - 12.0l.1990

Modul de calcul al unor pensii militare

 

D.L. 31 - M.Of. 12 - 19.01.1990

Concediul plătit pentru îngrijirea copiilor în vârstă de până la un an

 

D.L. 35 - M.Of. 13 - 20.0l.1990

Modificarea unor reglementări privind salarizarea

 

D.L. 51 - M.Of. 20 - 6.02.1990

Vechimea în muncă a soţiei salariate care îşi urmează soţul trimis în misiune permanentă în străinătate

 

D.L. 54 - M.Of. 20 - 6.02.1990

Organizarea şi desfăşurarea unor activităţi economice pe baza liberei iniţiative (cu modificări)

D.L. 59 - M. Of. 21 - 8.02.1990

Majorarea unor pensii din cadrul asigurărilor sociale de stat şi a unor pensii militare (cu modificări)

 

D.L. 60 - M. Of. 21 - 8.02.1990

Pensionarea cu reducere de vârstă a unor salariaţi (cu modificări)

 

D.L. 66 - M.Of. 23 - 9.02.l990

Organizarea şi funcţionarea cooperaţiei meşteşugăreşti (cu modificări)

 

D.L. 68 - M.Of. 24 - 9.02.l990

Inlăturarea unor inechităţi în salarizarea personalului

 

D.L. 70 - M.Of. 24 - 9.02.l990

Modificarea şi completarea unor reglementări referitoare la pensii, asigurări sociale şi ocrotiri sociale (cu modificări)

 

D.L. 71 - M. Of. 24 - 9.02.1990

Modificarea şi completarea Decretului nr. 214/1977 privind pensiile militare de stat

 

D.L. 95 - M. Of. 36 - 19.03.1990

Trecerea la săptămâna de lucru de 5 zile în unităţile de stat

 

D.L. 98 - M. Of. 37 - 20.03.1990

Acordarea unor drepturi personalului din transporturile pe calea ferată

(cu modificări)

 

D.L. 114 - M. Of. 48 - 2.04.1990

Incadrarea unor categorii de salariaţi în grupele I şi II de muncă

 

D.L. 118 - M. Of. 50 - 9.04.1990

Acordarea unor drepturi persoanelor persecutate din motive politice de dictatura instaurată cu începere de la 6 martie 1945, precum şi celor deportate în străinătate ori constituite în prizonieri (republicată în 1994, cu modificări)

 

 

3. LEGI

 

1990

 

L. 28 - M. Of. 122 - 8.11.1990

Modificarea Decretului nr. 251/1978 privind pensiile şi alte drepturi de asigurări sociale ale avocaţilor

 

L. 29 - M. Of. 122 - 8.11.1990

Legea contenciosului administrativ (cu modificări)

 

L. 33 - M. Of. 13l - 24.11.1990

Modificarea Decretului nr. 214/1977 privind pensiile militare de stat

 

L. 42 - M. Of. 147 - 19.12.1990

Cinstirea eroilor-martiri şi acordarea unor drepturi urmaşilor acestora, răniţilor, celor care au fost reţinuţi în perioada 16-22 decembrie 1989 ca urmare a participării la acţiunile revoluţiei, precum şi a celor care au participat direct, în perioada 16-25 decembrie 1989, la luptele pentru victoria Revoluţiei din decembrie 1989 (republicată în 1992, cu modificări)

1991

 

L. 1 - M. Of. 1 - 8.0l.1991

Protecţia socială a şomerilor şi reintegrarea lor profesională (republicată în 1994, cu modificări)

 

L. 2 - M. Of. 1 - 8.01.1991

Cumulul de funcţii

 

L. 14 - M. Of. 32 - 9.02.1991

Legea salarizării (cu modificări)

 

L. 15 - M. Of. 33 - 11.02.1991

Soluţionarea conflictelor colective de muncă

 

L. 49 - M. Of. 162 - 1.08.1991

Acordarea de indemnizaţii şi sporuri invalizilor, veteranilor şi văduvelor de război (cu modificări)

 

L. 54 - M. Of. 164 - 7.08.1991

Lege cu privire la sindicate

 

L. 73 - M. Of. 251 - 16.12.1991

Stabilirea unor drepturi de asigurări sociale, precum şi de modificare şi completare a unor reglementări din legislaţia de asigurări sociale şi pensii

 

 

1992

 

L. 6 - M. Of. 16 - 10.02.1992

Concediul de odihnă şi alte concedii ale salariaţilor

 

L. 49 - M. Of. 107 - 26.05.1992

Modificarea şi completarea unor reglementări din legislaţia de asigurări sociale

 


L. 53 - M. Of. 119 - 4.06.1992

Protecţia specială a persoanelor handicapate (cu modificări)

 

 

 

L. 57 - M. Of. 131 - 12.06.1992

Incadrarea în muncă a persoanelor handicapate

 

L. 80 - M. Of. 180 - 29.07.1992

Pensiile şi alte drepturi de asigurări sociale ale agricultorilor (republicată în 1994, cu modificări)

 

 

1993

 

L. 34 - M. Of. 128 - 15.06.1993

Integrarea sistemului de asigurări sociale al cooperaţiei meşteşugăreşti în sistemul asigurărilor sociale de stat

 

L. 51 - M. Of. 157 - 12.07.1993

Acordarea unor drepturi magistraţilor care au fost înlăturaţi din justiţie pentru considerente politice în perioada 1945-1952

 

L. 52 - M. Of. 157 - 12.07.1993

Integrarea sistemului de asigurări sociale al personalului Bisericii Ortodoxe Române în sistemul asigurărilor sociale de stat

L. 61 - M. Of. 233 - 28.09.1993

Alocaţia de stat pentru copii

 

L. 80 - M. Of. 267 - 18.11.1993

Protecţia socială a personalului care lucrează în industria destinată apărării naţionale şi ordinii publice (cu modificări)

 

L. 85 - M. Of. 300 - 20.12.1993

Modificarea şi completarea articolului 59 din Decretul nr. 214 din 12 iulie 1977 privind pensiile militare de stat, astfel cum a fost modificat şi completat prin Decretul-lege nr. 71 din 8 februarie 1990

 

 

1994

 

L. 44 - M. Of. 172 - 7.07.1994

Lege privind veteranii de război, precum şi unele drepturi ale invalizilor şi văduvelor de război (cu modificări)

 

L. 51 - M. Of. 177 - 12.07.1994

Continuarea aplicării măsurilor prevăzute de Legea nr.80/1993 privind protecţia socială a personalului care lucrează în industria destinată apărării naţionale şi ordinii publice

 

1995

L. 2 - M. Of. 5 - 13.0l.1995

Pensionarea anticipată

 

L. 49 - M. Of. 106 - 31.05.1995

Cu privire la actualizarea pensiilor militare de stat în raport cu solda de grad

 

L. 67 - M. Of. 131 - 29.06.1995

Lege privind ajutorul social

 

L. 80 - M. Of. 155 - 20.07.1995

Statutul cadrelor militare

 

L. 83 - M. Of. 166 - 31.07.1995

Unele măsuri de protecţie a persoanelor încadrate în muncă

 

L. 117 - M. Of. 284 - 8.12.1995

Integrarea sistemului asigurărilor sociale pentru cultele armeano-gregorian; creştin de rit vechi şi musulman în sistemul asigurărilor sociale de stat

 

L. 127 - M. Of. 298 - 28.12.1995

Integrarea sistemului de asigurări sociale şi pensii ale membrilor Uniunii Artiştilor Plastici din România în sistemul asigurărilor sociale de stat

 

 

1996

 

L. 32 - M. Of. 99 - 16.05.1996

Bugetul asigurărilor sociale de stat pe anul 1996

 

L. 42 - M. Of. 109 - 29.02.1996

Integrarea sistemului de asigurări sociale şi pensii ale cineaştilor în sistemul asigurărilor sociale de stat

L. 75 - M. Of. 150 - 17.07.1996

Stabilirea zilelor de sărbătoare legală în care nu se lucrează

 

L. 90 - M. Of. 157 - 23.07.1996

Protecţia muncii

 

L. 120 - M. Of. 255 - 22.10.1996

Completarea art. 31 din Legea nr. 3/1977 privind pensiile de asigurări sociale de stat şi asistenţa socială

 

L. 130 - M. Of. 259 - 24.10.1996

Contractul colectiv de muncă

 

4. ORDONANŢE ALE GUVERNULUI

 

1992

 


O.G. 22 - M. Of. 213 - 28.08.1992

Finanţarea ocrotirii sănătăţii (aprobată prin L. 114 - M. Of. 311 - 30.11.1992)

 

1994

 


O.G. 39 - M. Of. 240 - 29.08.1994

Stabilirea unor coeficienţi de ierarhizare a salariilor de bază pentru personalul din sectorul bugetar (aprobată prin L. 134 - M. Of. 366 - 30.12.1994; republicată în 1995 şi modificată)

 


O.G. 70 - M. Of. 246 - 31.08.1994

Impozitul pe profit (cu modificări)

 

 

1995

 


O.G. 29 - M. Of. 200 - 30.08.1995

Plata drepturilor cuvenite salariaţilor din administraţia publică, alte unităţi bugetare şi din regiile autonome cu specific deosebit, pentru concediul de odihnă neefectuat (aprobată prin L. 133 - M. Of. 301 - 29.12.1995, cu modificări)

 


O.G.U. 1 - M. Of. 46 - 10.03.1995

Cu privire la condiţiile de creştere a salariilor în anul 1995 la regii autonome şi societăţi comerciale cu capital majoritar de stat (aprobată prin L. 66 - M. Of. 129 - 28.06.1995, cu modificări)

 

 

1996

 


O.G. 9 - M. Of. 21 - 30.01.1996

Imbunătăţirea sistemului de finanţare a instituţiilor publice de cultură, finanţate din venituri extrabugetare şi alocaţii de la bugetul de stat sau de la bugetele locale, precum şi a sistemului de salarizare a personalului din aceste unităţi

 


O.G. 10 - M. Of. 21 - 30.01.1996

Imbunătăţirea sistemului de finanţare a unităţilor sportive, finanţate din venituri extrabugetare şi din alocaţii de la bugetul de stat, precum şi a sistemului de salarizare a personalului din aceste unităţi

 


O.G. 27 - M. Of. 183 - 8.08.1996

Acordarea de facilităţi persoanelor care domiciliază sau lucrează în unele localităţi din munţii Apuseni şi în Rezervaţia Biosferei “Delta Dunării”

 


O.G.U. 1 - M. Of. 49 - 7.03.1996

Drepturile personalului a cărui activitate a fost temporar întreruptă ca urmare a limitării furnizării energiei electrice, în perioada 9-26 februarie 1996

 


O.G.U. 6 - M. Of. 223 - 18.09.1996

Regimul deductibilităţii sumelor plătite cu titlu de salarii şi alte drepturi salariale

 

 

 

 

 

 

 

 

 

 

 

 

 

 

D. CONVENŢII ŞI ACORDURI ÎN DOMENIUL SOCIAL ADOPTATE DE CONSILIUL EUROPEI 

ÎN PERIOADA 1949-1996* 

- Acordul interimar european privind sistemele de protecţie socială referitoare la bătrâneţe, invaliditate şi supravieţuitori (1953)


- Acordul interimar european privind protecţia socială în alte domenii decât cele referitoare la bătrâneţe, invaliditate şi supravieţuitori (1953)


- Protocolul adiţional la Acordul interimar european privind protecţia socială în alte domenii decât cele referitoare la bătrâneţe, invaliditate şi supravieţuitori (1953)


- Carta social-europeană (1961)


- Acordul european privind asistenţa medicală reciprocă, în domeniul tratamentelor speciale şi în domeniul resurselor balneo-climaterice (1962)


- Acordul între statele membre ale Consiliului Europei privind atribuirea către mutilaţii de război, militari şi civili, a unor carnete internaţionale cu bonuri de reparare a aparatelor de protezare şi ortopedie (1962)


- Codul european de protecţie socială (1964)


- Protocolul la Codul european de protecţie socială (1964)


- Convenţia europeană privind protecţia socială (1972)


- Acordul suplimentar la Convenţia europeană privind protecţia socială (1972)

-Convenţia europeană privind protecţia socială a agricultorilor (1974)


- Protocolul adiţional la Carta social-europeană (1988)


- Codul european al protecţiei sociale (revizuit) 1990


- Protocol privind amendarea Cartei social-europene (1991)


- Protocol la Convenţia europeană a securităţii sociale (1994)

